ประชาชนมีแนวโน้มเจ็บป่วยลดลง เพราะใส่หน้ากากอนามัยต่อเนื่อง ด้านสุขภาพจิตดีขึ้นหลังผ่อนคลายมาตรการต่างๆ
นายดนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ หรือ สศช. เปิดเผยรายงานภาวะสังคมไทย ไตรมาสหนึ่ง ปี 2565 ด้านสุขภาพและการเจ็บป่วย พบว่า จํานวนผู้ป่วยด้วยโรคเฝ้าระวังโดยรวมลดลงในทุกโรค ส่วนหนึ่งเนื่องมาจากประชาชนมีการใส่หน้ากากอนามัยอย่างต่อเนื่อง ขณะที่ภาวะความเสี่ยงด้านสุขภาพจิตดีขึ้นในทุกด้าน โดยเฉพาะเสี่ยงฆ่าตัวตายลดลง ซึ่งเป็นผลจากการผ่อนคลายมาตรการต่างๆ ที่ทําให้ประชาชนสามารถทํากิจกรรมตามปกติได้มากขึ้น อย่างไรก็ตาม ยังต้องติดตามการได้รับวัคซีนของประชาชน ซึ่งปัจจุบันมีสัดส่วนผู้ที่ได้รับวัคซีนเข็มกระตุ้นมีเพียง ร้อยละ 39.1 และร้อยละ 18.7 ยังไม่เคยได้รับวัคซีน รวมทั้งการสร้างการรับรู้และความเข้าใจที่ถูกต้องในการจัดการขยะติดเชื้อด้วยส่วนด้านการบริโภคเครื่องดื่มแอลกอฮอล์และบุหรี่ ปรับเพิ่มขึ้นร้อยละ 0.6 ส่วนหนึ่งมาจากมีการผ่อนคลายมาตรการให้สามารถดื่มเครื่องดื่มแอลกอฮอล์ในร้านอาหารได้ ทั้งนี้ ในระยะถัดไปต้องให้ความสําคัญกับการควบคุมการดื่มเครื่องดื่มแอลกอฮอล์ในร้านอาหาร ซึ่งอาจทําให้การบริโภคเครื่องดื่มแอลกอฮอล์เพิ่มขึ้น และมีความเสี่ยงต่อการระบาดของ COVID-19 จึงต้องควบคุมและตรวจสอบการให้บริการของร้านอย่างต่อเนื่อง พร้อมรณรงค์ให้เลิกสูบบุหรี่ในบ้าน โดยข้อมูลสํารวจของสํานักงานสถิติแห่งชาติ พบว่า ประชากรอายุ 15 ปีขึ้นไป ร้อยละ 23.7 มีการสูบบุหรี่ในตัวบ้าน ส่งผลให้สมาชิกในครัวเรือนได้รับควันบุหรี่มือสองหรือมือสาม ซึ่งมีสารพิษและสารก่อมะเร็งจํานวนมากและเร่งรัดปราบปรามการจําหน่ายบุหรี่ไฟฟ้าบนแพลตฟอร์มออนไลน์ ที่ปัจจุบันมีการโฆษณาและจําหน่ายอย่างแพร่หลาย ทําให้เยาวชนเข้าถึงและซื้อมาบริโภคได้ง่าย